***Αυτόνομη Κίνηση Εφοριακών***

**ΑΣΚΙ-ΑΚΕ**

**‘’Σωματεία... ασφαλιστικές εταιρείες και μεσάζοντες ιδιωτικών συμφερόντων;’’**

Οι εκλογές παρωδία που προγραμματίζονται για την εκλογή της Διοίκησης του **ΤΕΑ ΥΠΟΙΚ**, είναι αποκαλυπτικές. **Τα περί ‘’αυτονομίας’’ του ΤΕΑ ΥΠΟΙΚ πήγαν περίπατο**. Αυτό ήταν ένα ‘’βολικό αφήγημα’’ της ηγεσίας της Ομοσπονδίας, όταν **προσπαθούσε να αποφύγει τις απαντήσεις στα ερωτήματα που αφορούσαν τη σύσταση του νέου ΤΕΑ ΥΠΟΙΚ** (τις εισφορές, τα αποθεματικά και το δικαίωμα σε αυτά όσων δεν επιθυμούν να ενταχθούν στο νέο ΤΕΑ ΥΠΟΙΚ, τη δυνατότητα συμμετοχής και σε εκτός του υπουργείου εργαζόμενους κλπ κλπ).

**Τώρα όμως ήρθε η ώρα του ελέγχου και της διαχείρισης του ‘’μαγαζιού’’**. Γι’ αυτό λοιπόν με… ομοψυχία, με ενιαίο ψηφοδέλτιο, με ελεγχόμενες υποψηφιότητες, μοιρασμένες με τάξη και με βάση τη συνδικαλιστική δύναμη των παρατάξεων που συμμετέχουν, με μοιρασμένες εξ’ αρχής τις θέσεις και ουσιαστικά με τυπική και περιορισμένη συμμετοχή των μελών στην εκλογική διαδικασία (απλά για να καλυφθεί η καταστατική υποχρέωση) προχωρούν στην ‘’εκλογή’’ της νέας διοίκησης.

**Ιδιαίτερα τώρα που το ‘’μαγαζί’’ ετοιμάζεται να επεκτείνει τις δουλειές του.** Νέα προϊόντα, **με επιπλέον φυσικά εισφορές**, προαναγγέλλονται μέσω του τύπου (εφάπαξ, ταμείο αλληλοβοηθείας, συνταξιοδοτικό κλπ). Το ότι επιλέχθηκαν για την προώθηση των προϊόντων μια φιλοκυβερνητική εφημερίδα και μια της αντιπολίτευσης, μάλλον δεν πρέπει να μας περάσει απαρατήρητο (τα σχετικά ‘’αφιερώματα’’ στο www.eforiakoi.org).

Επίσης δεν θα πρέπει να μας περνάει απαρατήρητο ότι **δεν μιλάνε πλέον για ταμείο των εργαζομένων στο ΥΠΟΙΚ.** Οι εργαζόμενοι απλά διέθεσαν **και μάλιστα χωρίς να ερωτηθούν, τα αποθεματικά που είχε το παλιό ταμείο για τη δημιουργία του ΝΕΟΥ ΤΕΑ ΥΠΟΙΚ,** με τη μορφή πλέον ασφαλιστικής εταιρείας**,** στο οποίο μπορεί να συμμετέχει το σύνολο των δημοσίων υπαλλήλων.

Όσο για τους… συντρόφους της ‘’Μετάλλαξης της ΑΣΚΙ’’, **τα συνδικαλιστικά επιχειρήματα δεν είναι αρκετά για να αναδείξουν και να ερμηνεύσουν την πλήρη μεταστροφή τους**. Το πέρασμα από την αντίθεση στο ΤΕΑ ΥΠΟΙΚ και τη θέσπιση εισφορών, στην **αναβαθμισμένη συμμετοχή** και τη **διεκδίκηση ηγετικού ρόλου** στην ακόμα παραπέρα εξέλιξη του Ταμείου, είναι σίγουρα ενδιαφέρον.

**Αναφέρουμε απλά ενδεικτικά αποσπάσματα της ανακοίνωσης της Ενιαίας ΑΣΚΙ για το ΤΕΑ ΥΠΟΙΚ, λίγο καιρό πριν** (η πλήρης ανακοίνωση στο [www.eforiakoi.org](http://www.eforiakoi.org)):

*‘****’Η ΑΣΚΙ δεν θα επιτρέψει τη μετατροπή των σωματείων μας σε ασφαλιστικές εταιρείες ή σε μεσάζοντες ιδιωτικών συμφερόντων’’***

*‘****’Η ΑΣΚΙ δεν θα αποδεχτεί την υιοθέτηση ακραίων πολιτικών που στον πυρήνα τους βρίσκεται η αντίληψη ότι δικαίωμα στην υγεία έχουν μόνο όσοι έχουν τη δυνατότητα να πληρώσουν’’****.*

*‘****’Τα μέλη της ΑΣΚΙ*** *που (υπό το προηγούμενο καθεστώς) εκλέχθηκαν στη διοίκηση του ΤΕΑ ΥΠΟΙΚ,* ***καλούνται να αναλάβουν πρωτοβουλία άμεσης παραίτησης από τη διοίκηση του Ταμείου****. Οποιαδήποτε άλλη επιλογή τους,* ***δεν συνάδει με την ιδιότητα του μέλους της παράταξής μας*** *και ταυτόχρονα καθίσταται σαφές ότι οι όποιες τοποθετήσεις τους είναι προσωπικές και δεν εκφράζουν την ΑΣΚΙ’’.*

*‘****’Η ΑΣΚΙ δεν θα κάνει εκπτώσεις στις θέσεις και τις αξίες της…***’’

Φαίνεται τελικά ότι **τα κέντρα που προωθούσαν και επέβαλαν τη διάσπαση της ΑΣΚΙ, δεν διεκδικούσαν μόνο τη μετατροπή της σε μια κυβερνητική παράταξη** στήριξης των όποιων κυβερνητικών επιλογών**. Η διάσπαση ήταν μάλλον απαραίτητη για να ‘’τρέξει’’ και το εγχείρημα του ΤΕΑ ΥΠΟΙΚ και μάλιστα με δικό τους πρωταγωνιστικό ρόλο.** Μια **ενιαία και ισχυρή ΑΣΚΙ**, πιστή στις αξίες και τις θέσεις που διαχρονικά και ομόφωνα είχε διαμορφώσει, ήταν ένα δύσκολο εμπόδιο για την υλοποίηση των επιλογών τους. **Επιλογές που έρχονται πλέον να ταυτιστούν πλήρως με αυτές των ΔΑΚΕ – ΠΑΣΚΕ, οι οποίες διαχρονικά (και λόγω ιδεολογικής τοποθέτησης) υπηρετούν την άμεση ή έμμεση ιδιωτικοποίηση και της υγείας.**

**Ο καθένας λοιπόν μπορεί εύκολα να βγάλει τα συμπεράσματά του… Εμείς θα κλείσουμε απλά με ένα ακόμα απόσπασμα της τελευταίας ανακοίνωσης της ΕΝΙΑΙΑΣ τότε ΑΣΚΙ για το ΤΕΑ ΥΠΟΙΚ….**

*‘’Όσοι προσπαθούν να εμφανίσουν τα επαγγελματικά ταμεία ως απαραίτητο πυλώνα της κοινωνικής ασφάλισης και ως δήθεν ανάχωμα στην επέλαση της ιδιωτικής ασφάλισης,* ***έχουν στην ουσία ενδώσει στη νεοφιλελεύθερη λογική του ‘’όλα να γίνουν ιδιωτικά’’****,* ***έχουν υιοθετήσει την απόσυρση του κράτους από την υποχρέωσή του να παρέχει υγεία για όλους τους πολίτες, έχουν αποδεχτεί το δόγμα ότι ‘’όποιος πληρώνει έχει ασφάλιση’’.***

**Μια άποψη που εμείς ως ΑΣΚΙ-ΑΚΕ θα συνεχίσουμε να υπερασπιζόμαστε και καλούμε τους συναδέλφους / ισσες να παλέψουν ενάντια στη ιδιωτικοποίηση της υγείας και της ασφάλισης από τα ίδια μας τα σωματεία.**

Αθήνα, 23.4.2018

Τηλ. Επικοινωνίας:

**Μέρκος Δ.** (6973991235), **Ρόδης Γ.** (6985740894), **Σκλαβάκη Φ**. 697189 80 89, **Σιώζιος Χ** (6972234003),

**Στολάκη Μ.** (6973228577), **Μπίκας Π**. (6986060901)